A BIZOTTSÁG 1337/2007/EK RENDELETE
(2007. november 15.)
a 992/95/EK rendeletnek a Norvégiából származó egyes halászati termékek közösségi vámkontingensei tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Norvégiából származó egyes mezőgazdasági és halászati termékek közösségi vámkontingenseinek megnyitásáról és kezelésének előírásairól szóló, 1995. április 10-i 992/95/EK tanácsi rendeletre (1) és különösen annak 5. cikke (1) bekezdésének b) pontjára,
mivel:
(1)
Bulgária és Románia az Európai Gazdasági Térségben való részvételéről megállapodtak az EGT-bővítési megállapodásban, amelyet az Európai Közösség és tagállamai, Izland, Liechtenstein és Norvégia, valamint a felvételt kérő államok 2007. július 25-én írtak alá.
(2)
A 2007. évi EGT-bővítési megállapodás elfogadásához szükséges eljárások befejezéséig megegyezés született egy levélváltás formájában létrejött megállapodásról, amely rendelkezik az EGT-bővítési megállapodás ideiglenes alkalmazásáról. A megállapodást a Bolgár Köztársaságnak és Romániának az Európai Gazdasági Térségben való részvételéről szóló megállapodás, valamint négy kapcsolódó megállapodás aláírásáról és ideiglenes alkalmazásáról szóló, 2007. július 23-i 2007/566/EK tanácsi határozat (2) jóváhagyta.
(3)
Az EGT-bővítési megállapodás elrendeli, hogy készüljön kiegészítő jegyzőkönyv az 1973. évi EK-Norvégia szabadkereskedelmi megállapodáshoz. A kiegészítő jegyzőkönyv a Norvégiából származó egyes halak és halászati termékek Közösségbe irányuló behozatalára vonatkozóan új éves vámmentes kontingenseket állapít meg, illetve meglévő éves vámmentes kontingenseket módosít.
(4)
A kiegészítő jegyzőkönyvben előírt új és módosított vámkontingensek végrehajtása érdekében a 992/95/EK rendeletet módosítani kell.
(5)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (3) rendelkezik a vámáru-nyilatkozatok elfogadásának időpontja szerinti időrendet követve használandó vámkontingensek irányítási szabályairól. Az egyszerűség érdekében a 992/95/EK rendeletben előírt vámkontingensekre ugyanezt a rendszert kell alkalmazni.
(6)
A kiegészítő jegyzőkönyvben szereplő egyes vámkontingensek kezdetben nem tekintendők kritikusnak a 2454/93/EGK rendelet 308c. cikke értelmében. Ennélfogva a rendelet 308c. cikkének (2) és (3) bekezdése e vámkontingensek esetében nem alkalmazandó.
(7)
A kiegészítő jegyzőkönyvvel összhangban a 2007. évre vonatkozó vámkontingens-mennyiségeket nem kell az adott év a vámkontingensek alkalmazása előtt eltelt időszakával arányosan csökkenteni; a 2009. évre vonatkozó vámkontingens-mennyiségeket azonban csökkenteni kell a 2009. év azon időszakával arányosan, amelyre nem alkalmaznak vámkontingenst.
(8)
A 2007/566/EK határozattal összhangban az új vámkontingenseket és a meglévő vámkontingensek módosításait 2007. szeptember 1-jétől kell alkalmazni. Ezt a rendeletet tehát ugyanezen időponttól, azonnali hatállyal kell alkalmazni.
(9)
Az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 992/95/EK rendelet a következőképpen módosul:
1.
A 2. cikk helyébe a következő szöveg lép:
„2. cikk
Az I. mellékletben felsorolt, 09.0745 és 09.0758 tételszám alá tartozó vámkontingensek a 2008. január 1-2008. december 31. közötti időszakban nem alkalmazandók.”
2.
A 3. cikk helyébe a következő szöveg lép:
„3. cikk
Az e rendeletben szereplő vámkontingenseket a 2454/93/EGK rendelet 308a., 308b. és 308c. cikkével összhangban kell kezelni.
A 2454/93/EGK rendelet 308c. cikkének (2) és (3) bekezdése azonban a 09.0850, 09.0851, 09.0852, 09.0854, 09.0855 és 09.0856 tételszám alá tartozó vámkontingensekre nem alkalmazandó.”
3.
Az I. és II. melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 15-én.